ET Euroopa Liidu Teataja C 155/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2016/C 155/08)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

„ORIEL SEA MINERALS”

EL nr: IE-PDO-0005-01319 – 26.2.2015

KGT ( ) KPN ( X )

1. Nimetus(ed)

„Oriel Sea Minerals”

2. Liikmesriik või kolmas riik

Iirimaa

3. Põllumajandustoote või toidu kirjeldus

3.1. Toote liik

Klass 2.6. Sool

3.2. Punktis 1 esitatud nimetusele vastava toote kirjeldus

Nimetusega „Oriel Sea Minerals” tähistatakse vedelaid kontsentreeritud merevee mineraalainetest soolasid, mis on saadud Port Orieli lahest (Clogherhead, Drogheda, Louthi maakond, Iirimaa). Toode on makro- ja mikromineraalide kontsentreeritud selge (kogumise aastaajast sõltuvalt mõnikord pisut kollane) segu ning veidi viskoosne vedelik. Toode on lisaainevaba. Puudutades tundub toode olevat õlise tekstuuriga, kuigi õlid selles puuduvad. Temperatuuril 25 C ja pöörlemissagedusel 50 p/min (± 10 %) on merevee mineraalainete viskoossus vahemikus 4,00–5,15 mPa·s. Seda kontsentreeritud vedelat toodet on võimalik lahjendada enamikusse jookidesse, mahladesse ja puhtasse vette vastavalt vajadusele vahekorras 100:1 kuni 1 000:1.

Tänu vedelale olekule on mineraalained ja mikroelemendid ioniseeritud olekus (st enne, kui nad seonduvad sellistele ligandidele nagu sulfaat, tsitraat, oksiid jne). Kasutatava süsteemi abil saab ettevõtja Oriel ookeaniveest mineraalaineid koguda ja neid kontsentreerida.

Kontsentreeritud mineraalained on tugeva soolase maitsega, aga vees, mahlas või muus joogis õiges vahekorras lahjendatult ei jäta need peaaegu üldse järelmaitset. Toode „Oriel Sea Minerals” on suurepärane toidulisand, millest saab keha täiuslikus tasakaalus ja vahekorras mineraalaineid tänu vee või vedeliku toimele, mille tulemusel toitained imenduvad paremini ja neist saadav kasu on suurem.

Toote „Oriel Sea Minerals” analüüsitõend. Toote „Oriel Sea Minerals” näitajad on järgmises tabelis esitatud näitajate ± 10 % piires.

Toote „Oriel Sea Minerals” analüüs Analüüsimeetod: ICP MS Oriel Sea Minerals ml/l H2O Vesi Alla 58 % massist Mg Magneesium Alla 60 ml/l Na Naatrium Alla 23 ml/l K Kaalium Alla 20 ml/l B Boor Alla 200 ml/l Ca Kaltsium Alla 70 ml/l Ni Nikkel Alla 2,31 ml/l Cu Vask Alla 1,45 ml/l Sr Strontsium Alla 1,21 ml/l Mo Molübdeen Alla 0,50 ml/l Fe Raud Alla 0,50 ml/l Zn Tsink Alla 0,50 ml/l Al Alumiinium Alla 0,50 ml/l Mn Mangaan Alla 0,23 ml/l Cd Kaadmium Mikrokogus Cr Kroom Mikrokogus Se Seleen Mikrokogus Pb Plii Mikrokogus Co Koobalt Mikrokogus Tl Tallium Mikrokogus Be Berüllium Mikrokogus

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Iiri mere veest loomulikul viisil kogutud mineraalained.

3.4. Tootmise erietapid, mis peavad toimuma määratletud geograafilises piirkonnas

Tootmine ja töötlemisetapid

Lõpptoote nõuetele vastavuse tagamiseks peavad kõik kogumise, aurustumise, eraldamise ja kristallumisega seotud töötlemisetapid olema kontrollitud ja jälgitud ning toimuma määratletud geograafilises piirkonnas. Töötlemisetapid:

— filtreerimissüsteemi kaudu merevee pumpamine ja filtreerimine,

— pärast suletud survesüsteemis merevee küllastamist meresoola suurema osa eemaldamine,

— merevee mineraalainete kontsentreerimine kõrgsurvesüsteemis,

— kontsentreeritud merevee mineraalainete kogumine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Port Orieli laht (Clogherhead) asub süvamere väinadesse ulatuva Clogher Headi neeme loodeküljel. Määratletud geograafiline piirkond ulatub Clogher Headi neeme lõunapoolseimast tipust (põhjalaius 53,79497, läänepikkus -6,21778 ehk põhjalaius 53°47′42″, läänepikkus 6°13′04″) Dunany Pointi neeme põhjatipuni (põhjalaius 53,86144, läänepikkus -6,23838 ehk põhjalaius 53°51′41″, läänepikkus 6°14′18″. Viie meremiili kaugusel asuvad Dundalki lahe elusate kahepoolmeliste karploomade tootmisalad, millele merekalanduse kaitse amet (The Sea Fisheries Protection Authority) andis 2013. aastal välja piirkonnakoodi LH-DB-DB.

5. Seos geograafilise piirkonnaga

Merevee mineraalainete iseloomulik vahekord, tasakaal, maitse ja välimus on tingitud nende päritolust. Nii nagu viinamarjade arenemist mõjutavad kasvukoha asend ja ilmastik, avaldavad tootele „Oriel Sea Minerals” mõju konkreetse asukoha süvamerehoovused, mineraalainete sisaldus ja vee puhtus ning protsess, mille abil neid omadusi kasutada, säilitada ja täiustada.

Selles piirkonnas on meresoola kogutud juba sajandeid. Louthi maakonna arheoloogia- ja ajalooajakirjast County Louth Archaelogical and Historical Journal on pärit järgmine katkend: „28. jaanuaril 1667 rentis vikont Dungannon Carlingforde’i linna lähedal maatüki, et rajada seal soolatiigid soolatootja, Middlesexist pärit koloneli Cooke of Chiswicki jaoks”. Port Orieli on sajandite jooksul seostatud küllusliku kalapüügikohaga, kus kohalikud elanikud on süvamerekalu püüdnud otse kaljudelt ja sadamast. Sool oli väga oluline koostisaine sadamasse lossitud kala säilitamisel selle tarbimiseks, ladustamiseks ja seejärel turule vedamiseks. (1797. aastast pärit kaardil on Newry tänava lähedal tähisega pt mp 16 pm märgitud soolatiigid; lisaks on kohalikud dokumenteerinud soola/lüüsiväravate asukohta täpsustavad faktid.)

Golfi hoovus kulgeb piki Iirimaa läänerannikut. Kui hoovuse vesi jõuab Norra mere külmemasse vette, keerab hoovus ümber Iirimaa põhja- ja kirdepiirkonna neemede kuni kindlakstehtud lõpp-punktini, mis asub viie meremiili kaugusel Port Orieli lahest. Seal lõpeb hoovus, sest põrkub Iirimaa suuruselt teise jõe Boyne’i tugeva väljavooluga.

Port Oriel asub süvamere väinadesse ulatuva Clogher Headi neeme loodeküljel. Katsetega on tõendatud, et sealse lahe soolsus on võrreldav soolsusega, mis tavaliselt esineb üksnes süvameres. See suur soolasisaldus on seotud Golfi hoovuse ebatavaliste süvamerevoogudega kõnealuses piirkonnas. Korduvalt katsetades on kindlaks tehtud, et Port Orieli lahe veetihedus on 3,5–3,6 %, mis vastab sügavama vee tihedusele.

Iiri Mereinstituut on Port Orieli lahe vett aastaid hinnanud rahvusvahelisse karploomade kvaliteediklassi A kuuluvaks ehk teisiti öeldes – tunnistab selle puhtaimaks mereveeks. Rannakarpide, merekarpide, krabide, homaaride ja kaunkarpide kogumine on elujõuline äritegevus Port Orieli lahes ja selle ümbruses. Karploomade vilgas elutegevus tagab samuti vee kõrge kvaliteedi ja selle mineraalainete suure sisalduse. See piirkond asubki Dundalki lahe elusate kahepoolmeliste karploomade tootmisaladel, millele merekalanduse kaitse amet andis 2014. aastal välja piirkonnakoodi LH-DB-DB mere- ja kaunkarpide kogumise eesmärgil.

Toote „Oriel Sea Minerals” omadused on otseselt seotud ebatavaliste süvamerevoogudega, geograafilise asukohaga, mineraalainete rohkusega (mida tavaliselt nii madalas vees ei ole) ning Golfi hoovuse ja loodetest tingitud veemasside liikumisega Iirimaa põhjaranniku ümbert suuremasse Dundalki lahte ja seejärel Port Orieli lahte. Seda kvaliteetset ja mineraalainete poolest rikast vett kogutakse ja rafineeritakse töötlemisprotsessis, mille käigus ei puutu vesi kokku õhu, mulla ega inimtegevusega. Selle protsessi lõppedes saadakse mineraalainete poolest rikas kontsentreeritud soolasegu.

Kokkuvõte

Toodetud merevee mineraalainetel on selle päritolust tingitud iseloomulikud omadused, mis on otseselt seotud selle piirkonna vee soolsuse ja kvaliteedi ning vees olevate mineraalainete tihedusega. See kajastub ka toote „Oriel Sea Minerals” mineraalainete sisalduse vahekorras, tasakaalus, kvaliteedis ja puhtuses.

Viide spetsifikaadi avaldamisele

(Viitemääruse artikli 6 lõike 1 teine lõik)

http://www.agriculture.gov.ie/gi/pdopgitsg-protectedfoodnames/products/

(1) ELT L 343, 14.12.2012, lk 1.